Groot uitbreking van masels in AfghanistanArgieffoto (Foto: Adriano Gadini/Pixabay) Duisende mense is siek en byna 100 mense vanjaar reeds dood weens ŉ uitbreking van masels in Afghanistan, het die Wêreldgesondheidsorganisasie Vrydag gesê. Die organisasie waarsku dringende ingryping is nodig om talle verdere sterftes te voorkom. Die WGO sê die uitbreking is veral kommerwekkend omdat Afghanistan tans voedsel-onsekerheid en wanvoeding beleef. “Masels is ŉ doodsvonnis vir ondervoede kinders,” het Margaret Harris, woordvoerder van die WGO, aan verslaggewers in Genève gesê via ŉ video-onderhoud uit Kaboel. Sy benadruk die behoefte om dringend die siekte te monitor en toetse in die land te doen. “Selfs sonder voldoende monitering is dit duidelik dat daar tans ŉ masels-uitbreking woed. Ons het vanjaar die hoogste getal gevalle gesien en daar is daagliks nuwe gevalle wat aangemeld word.” Sedert die begin van die jaar is meer as 24 000 gevalle van die hoogs aansteeklike siekte in klinieke gediagnoseer, insluitend 2 397 laboratorium-bevestigde gevalle. “Ons het ongelukkig 87 sterftes wat aangemeld is. Ons sal nog baie meer sien, as ons nie nou vinnig iets doen nie.” Die Verenigde Nasies het herhaaldelik gewaarsku dat Afghanistan op die randjie staan van die wêreld se grootste humanitêre krisis met meer as die helfte van die land wat “akute voedseltekorte” beleef en ŉ winter wat miljoene inwoners dwing om ŉ keuse te maak tussen hongersnood of migrasie. Harris het Vrydag gesê meer as 3 miljoen kinders jonger as vyf jaar oud sal na verwagting voor die einde van die jaar aan akute wanvoeding ly. Meer as 1 miljoen kan moontlik aan die ergste vorm van wanvoeding ly en dalk sterf. Die WGO het nie spesifieke getalle vir hoeveel kinders reeds weens wanvoeding in die land gesterf het nie, aldus Harris. Sy sê die agentskap hoor egter baie stories van talle gevalle en sien verwoestende tonele in gesondheidsentrums wat kinders, wat ernstig ondervoed is, moet behandel. “Dit gebeur en dit gebeur nou,” het sy bygevoeg.